ชะนีเกาะช้าง สุดยอดทุเรียนไทย เหลือรุ่นสุดท้าย จัดงานขาย 29 เม.ย.-1พ.ค. 
ชาวตราดชวนไปลองลิ้มชิมรส ชะนีเกาะช้าง สุดยอดทุเรียนที่ผ่านการตรวจวิเคราะห์แล้วว่ามีวิตามินเกลือแร่สารอาหารที่มีประโยชน์ ปลูกบนเกาะเหมาะสมทั้งดินฟ้าอากาศ ออกเร็วกว่าที่อื่น ปีนี้เหลือรุ่นสุดท้าย จัดงานขาย 29 เม.ย.-1 พ.ค.นี้,วันที่ 27 เม.ย. ผู้สื่อข่าว จ.ตราด รายงานว่า ทุกๆ ปี ในช่วงตั้งแต่เดือนพฤษภาคม-กรกฎาคม ภาคตะวันออกจะเป็นช่วงที่ผลไม้ไทยนานาชนิดออกผลผลิตทั้ง ลองกอง เงาะ มังคุด กระท้อน ทุเรียนราชาแห่งผลไม้ไทย ที่ได้รับความนิยมเป็นอย่างมาก ทั้งคนไทยและชาวต่างชาติ โดยเฉพาะจีนที่มีการสั่งซื้อทุเรียนเป็นจำนวนมาก,อย่างไรก็ตาม ยังมีคนไม่มากนักที่รู้ว่าทุเรียนที่มีคุณภาพดี มีคุณประโยชน์ทางโภชนาการสูง คือทุเรียนเกาะช้าง หรือชะนีเกาะช้าง เป็นทุเรียนพันธุ์ดีปลูกที่เกาะช้าง ผ่านการตรวจวิเคราะห์สารอาหาร ที่บริษัทห้องปฏิบัติการกลาง (ประเทศไทย) จำกัด มาแล้ว พบว่าทุเรียนบนเกาะช้างมีคุณภาพดีและให้คุณประโยชน์มากกว่าทุเรียนในพื้นที่อื่นๆ ซึ่งบนเกาะช้างจะมีการปลูกทุเรียนกระจายอยู่เกือบทุกหมู่บ้าน ผลผลิตที่ได้ไม่มีการใช้สารเคมี เน้นรูปแบบอาศัยธรรมชาติ และผลผลิตจะสุกเร็วกว่า พื้นที่อื่น 10-15 วัน,นายมานพ ทองศรีสมบูรณ์ เจ้าของสวนคีรีบัญชร (089-9344308) บ้านด่านใหม่ สวนทุเรียนชะนีเนื้อที่ 4 ไร่ มีอายุประมาณ 20–50 ปี กล่าวว่า ตนมีแนวคิดที่จะอนุรักษ์ทุเรียนชะนี จึงส่งทุเรียนชะนีเกาะช้างไปตรวจวิเคราะห์สารอาหาร ที่บริษัทห้องปฏิบัติการกลาง(ประเทศไทย) จำกัด พบว่าทุเรียนชะนีเกาะช้าง มีวิตามินอีในปริมาณที่สูง และที่สำคัญมีสารไอโอดีน ซึ่งธาตุอาหารดังกล่าวมีประโยชน์ในด้านการต่อต้านอนุมูลอิสระ และพัฒนาทางร่างกายและสมอง วิตามินอีเป็นวิตามินที่ละลายในไขมัน นำมาใช้เสริมสุขภาพอย่างแพร่หลาย เช่น การชะลอความแก่ รักษาผมร่วง แผลในกระเพาะอาหาร,ลักษณะของทุเรียนชะนีเกาะช้าง มีรสชาติดี เนื้อเนียน นุ่ม เปลือกบาง มากด้วยคุณค่าจากสารอาหารที่เป็นประโยชน์ต่อร่างกาย หลักฐานด้านธรณีวิทยาพบว่าเกาะช้างเป็นพื้นที่ซึ่งเป็นดินภูเขาไฟ มีอากาศบริสุทธิ์ มีอิทธิพลจากน้ำทะเล ประกอบกับต้นทุเรียนอายุมาก ลำต้นสูงใหญ่ มีรากหยั่งลึก สามารถดูดแร่ธาตุในดินภูเขาไฟที่อยู่ลึก จึงทำให้ผลผลิตมีเอกลักษณ์เฉพาะตัว ที่ผ่านมาชาวบ้านหรือเจ้าของสวนส่วนใหญ่ยังไม่ค่อยทราบถึงสรรพคุณมากนัก แต่หลังจากมีการนำทุเรียนชะนีเกาะช้างตรวจวิเคราะห์ ทำให้ชาวบ้านเกิดการอนุรักษ์สวนทุเรียน เพื่อให้อยู่คู่กับเกาะช้างอย่างยั่งยืน ชาวสวนบนเกาะช้างจึงมีการรวมกลุ่มผู้ผลิต โดยมีอดีตนายอำเภอเกาะช้าง นายศักดิ์ประเสริฐ เจริญประสิทธิ์ ผู้บุกเบิกการจัดเทศกาลผลไม้เกาะช้าง มีความตั้งใจจะพัฒนาผลผลิตทุเรียนให้ชาวสวนอยู่ได้อย่างมั่นคง มีศูนย์กลางการจำหน่ายผลผลิต และรับรองคุณภาพเพื่อผู้บริโภค,สำหรับในปีนี้อำเภอเกาะช้าง ร่วมกับเกษตรกรผู้ปลูกทุเรียน จัดงาน ชม ชิม ช็อป ทุเรียนดี ชะนีเกาะช้าง และผลไม้สด ๆ จากสวน ระหว่างวันที่ 29 เมษายน-1 พฤษภาคม 2559 ณ บริเวณหน้าที่ว่าการอำเภอเกาะช้าง จ.ตราด มีวัตถุประสงค์เพื่อเป็นการประชาสัมพันธ์ทุเรียนชะนี และผลไม้ของเกาะช้าง ให้เป็นที่รู้จัก ทั้งนี้ ทุเรียนชะนีเกาะช้าง เป็นผลไม้เอกลักษณ์ชื่อดังของพื้นที่ ส่วนราคาขายเกษตรกรจะขายเองบริเวณหน้าสวนเท่ากันในราคากิโลกรัมละ 100 บาท ทุเรียนชะนีเกาะช้าง จะมีสติกเกอร์รับประกันคุณภาพทุกลูก หากไม่พอใจคุณภาพเกษตรกรพร้อมที่จะคืนเงินให้ หรือเปลี่ยนให้,อย่างไรก็ตาม สภาพอากาศที่แล้ง จึงทำให้ปีนี้ผลผลิตจะน้อยกว่าปีที่แล้ว ดังนั้นหากประชาชนและและนักท่องเที่ยวที่สนใจชิมทุเรียนชะนีเกาะช้าง สามารถซื้อได้ในงานดังกล่าว หรือหน้าสวนทุเรียนของเกษตรกรโดยตรง เนื่องจากในช่วงนี้เป็นทุเรียนชะนีรุ่นสุดท้าย ของเกาะช้างในฤดูการผลิต 2559 แล้ว,นอกจากนี้ระหว่างวันที่ 18-22 พฤษภาคม 2559 นายชาญนะ เอี่ยมแสง ผวจ.ตราด ได้กำหนดจัดงานระกำหวาน ผลไม้และของดีเมืองตราดร่วมกับงานมหกรรมอาหารปลอดภัย (Trat Green City Festival 2016) บริเวณสนามหน้าศาลากลางจังหวัดตราด ภายในงานมีกิจกรรมที่หลากหลาย อาทิ การจัดนิทรรศการของหน่วยงานภาครัฐ-เอกชน การจำหน่ายผลไม้ของจังหวัดตราด เช่น ระกำ เงาะ ทุเรียน มังคุด สับปะรดฯลฯ ประกวดสุนัขพันธุ์ไทยหลังอาน การประกวดผลไม้ การจำหน่ายผักปลอดภัย ผลไม้สดและแปรรูป ผลิตภัณฑ์สัตว์ราคาถูก พันธุ์ไม้ผลและไม้ดอกไม้ประดับ และสินค้าโอท็อป ดังนั้นนักท่องเที่ยวและนักชิมทั้งหลายห้ามพลาด ที่จะไป จ.ตราด.
ชาวตราดชวนไปลองลิ้มชิมรส ชะนีเกาะช้าง สุดยอดทุเรียนที่ผ่านการตรวจวิเคราะห์แล้วว่ามีวิตามินเกลือแร่สารอาหารที่มีประโยชน์ ปลูกบนเกาะเหมาะสมทั้งดินฟ้าอากาศ ออกเร็วกว่าที่อื่น ปีนี้เหลือรุ่นสุดท้าย จัดงานขาย 29 เม.ย.-1 พ.ค.นี้
ชะนีเกาะช้าง,ทุเรียน,ทุเรียนพันธุ์ดี,งานขายทุเรียน,ผลไม้,ผลไม้ไทย,ภาคตะวันออก,ตราด,ไทยรัฐออนไลน์,ข่าวทั่วไทย